62023CJ0240_RES
Asia C-240/23
Herbaria Kräuterparadies Gmbh,
vastaan
Freistaat Bayern
(ennakkoratkaisupyyntö, jonka on esittänyt Bundesverwaltungsgericht)
Unionin tuomioistuimen tuomio (suuri jaosto) 4.10.2024
Ennakkoratkaisupyyntö – Maatalous ja kalastus – Luonnonmukaiset tuotteet – Asetus (EU) 2018/848 – Luonnonmukaista tuotantoa koskevat säännöt – 16 artikla – Merkinnät – 30 artikla – Luonnonmukaiseen tuotantoon viittaavat ilmaisut – 33 artikla – Euroopan unionin luonnonmukaisen tuotannon tunnus – Käytön edellytykset – Tuotteen asetuksen 2018/848 mukaisuus – 45 ja 48 artikla – Kolmannesta maasta tulevien tuotteiden tuonti niiden saattamiseksi unionin markkinoille luonnonmukaisina tuotteina – Kolmannen maan tuotantosääntöjen vastaavuus asetuksen 2018/848 sääntöjen kanssa – Kolmannen maan luonnonmukaisen tuotannon tunnuksen käyttäminen
Maatalous – Yhteinen maatalouspolitiikka – Maataloustuotteiden luonnonmukainen tuotantotapa ja siihen viittaavat merkinnät maataloustuotteissa ja elintarvikkeissa – Asetus 2018/848 – Kolmannesta maasta tuotujen sellaisten luonnonmukaisten tuotteiden merkinnät, jotka eivät ole kyseisen asetuksen tuotantosääntöjen mukaisia – Kyseisen kolmannen maan tuotantosääntöjen vastaavuus asetuksen 2018/848 sääntöjen kanssa – Euroopan unionin luonnonmukaisen tuotannon tunnuksen ja luonnonmukaiseen tuotantoon viittaavien ilmaisujen käyttäminen, jota ei voida hyväksyä – Kolmannen maan sellaisen luonnonmukaisen tuotannon tunnuksen käyttäminen, joka sisältää ilmaisuja, jotka ovat sananlaisia kuin unionin luonnonmukaiseen tuotantoon viittaavat ilmaisut – Hyväksyttävyys
(Euroopan parlamentin ja neuvoston asetuksen 2018/848 16 artiklan 1 kohta, 30 artiklan 1 ja 2 kohta, 33 artiklan 1 kohta, 45 artiklan 1 kohdan b alakohdan iii alakohta, 48 artiklan 1 kohta ja liitteessä II olevan IV osan 2.2.2 kohdan f alakohta)
(ks. 51, 62–64, 66–68, 75, 76, 79 ja 84–85 kohta sekä tuomiolauselma)
Tiivistelmä
Unionin tuomioistuin, jolle Bundesverwaltungsgericht (liittovaltion ylin hallintotuomioistuin, Saksa) on esittänyt ennakkoratkaisukysymyksiä, täsmentää edellytyksiä, jotka koskevat Euroopan unionin luonnonmukaisen tuotannon tunnuksen käyttämistä tapauksessa, jossa maahantuodut tuotteet sisältävät luonnonmukaisten tuotteiden lisäksi vitamiineja ja kivennäisaineita, jotka eivät ole peräisen luonnonmukaisesta tuotannosta.
Herbaria valmistaa Blutquick-nimistä juomaa, joka on luonnonmukaisesti tuotettujen hedelmämehujen ja yrttiuutteiden sekoitus. Ravintolisänä kaupan pidettävään juomaan on lisätty muita kuin kasviperäisiä vitamiineja ja rautaglukonaattia. Sen pakkauksessa on Euroopan unionin luonnonmukaisen tuotannon tunnus, kansallinen luomutunnus ja merkintä, jonka mukaan tuotteen ainesosat ovat peräisin ”valvotusta luonnonmukaisesta viljelystä”.
Bayerische Landesanstalt für Landwirtschaft (Baijerin osavaltion maatalousvirasto, Saksa) määräsi Herbarian poistamaan asetuksen N:o 834/2007 (
1
)23 artiklan nojalla suojattu luonnonmukaista tuotantotapaa koskeva maininta Blutquickin pakkausmerkinnöistä, mainonnasta ja kaupan pitämisestä sillä perusteella, että tämä juoma ei ole asetuksen 889/2008 (
2
) 27 artiklan 1 kohdan f alakohdan mukainen, koska se sisältää kivennäisaineita ja muita kuin kasviperäisiä vitamiineja, vaikka niiden käyttö ei ole lakisääteistä. (
3
)
Herbaria riitautti tämän päätöksen ennakkoratkaisua pyytäneessä tuomioistuimessa. Herbaria ei riitauta tässä tuomioistuimessa enää sitä, ettei sen tuote ole Euroopan unionin oikeuden (
4
) mukainen, eikä siten sille asetettua kieltoa käyttää Euroopan unionin luonnonmukaisen tuotannon tunnusta, kansallista luomutunnusta ja luonnonmukaiseen tuotantotapaan viittaavia ilmaisuja. Herbaria väittää kuitenkin, että asetuksen 2018/848 (
5
) mukaan Blutquickin kanssa kilpailevaan Amerikan yhdysvalloista tuotuun tuotteeseen ei sovelleta tällaista kieltoa, vaikka tuote ei ole unionin oikeuden tuotantosääntöjen mukainen, mikä merkitsee Euroopan unionin perusoikeuskirjan 20 artiklan vastaista eriarvoista kohtelua.
Tässä tilanteessa ennakkoratkaisua pyytänyt tuomioistuin tiedustelee unionin tuomioistuimelta muun muassa, sallitaanko asetuksessa 2018/848 se, että kolmannesta maasta tämän asetuksen nojalla tuodussa tuotteessa on Euroopan unionin luonnonmukaisen tuotannon tunnus ja luonnonmukaiseen tuotantoon viittaavia ilmaisuja silloinkin, kun tuote ei ole kaikilta osin kyseisessä asetuksessa asetettujen vaatimusten mukainen.
Suuren jaoston kokoonpanossa antamassaan tuomiossa unionin tuomioistuin tulkitsee asetusta 2018/848 (
6
) siten, että Euroopan unionin luonnonmukaisen tuotannon tunnusta ja lähtökohtaisesti ilmauksia, jotka viittaavat luonnonmukaiseen tuotantoon, ei saa käyttää kolmannesta maasta tuodun sellaisen tuotteen pakkausmerkinnöissä, jota koskevat tuotantosäännöt on tuotteen luonnonmukaisena tuotteena unionin markkinoille saattamiseksi tunnustettu tässä asetuksessa säädettyjä tuotantosääntöjä vastaaviksi, kun se sisältää kivennäisaineita ja muita kuin kasviperäisiä vitamiineja, joiden käyttö ei ole lakisääteistä, ja kun se ei siten täytä tämän asetuksen 16 artiklan 1 kohdassa säädettyjä edellytyksiä. Kyseisen kolmannen maan luonnonmukaisen tuotannon tunnusta voidaan kuitenkin käyttää tällaisessa tuotteessa unionissa silloinkin, kun tähän tunnukseen sisältyy asetuksessa 2018/848 tarkoitettuun luonnonmukaiseen tuotantoon viittaavia ilmaisuja.
Unionin tuomioistuimen arviointi asiasta
Unionin tuomioistuin katsoo asetuksen 2018/848 30 artiklan 2 kohdan ja 33 artiklan 1 kohdan sanamuodosta ilmenevän, että Euroopan unionin luonnonmukaisen tuotannon tunnuksen ja luonnonmukaiseen tuotantoon viittaavien ilmaisujen käyttäminen on sallittua luonnonmukaisissa tuotteissa vain, jos ne ovat tässä asetuksessa säädettyjen vaatimusten mukaisia, riippumatta siitä, onko ne valmistettu unionissa vai tuotu kolmannesta maasta saatettaviksi unionin markkinoille luonnonmukaisina tuotteina.
Tätä sananmukaista tulkintaa tukee asiayhteys, johon kyseiset säännökset sisältyvät. Asetuksessa 2018/848 tehdään näet ero unionissa valmistettujen tuotteiden (
7
) ja niiden tuotteiden välillä, jotka on tuotu kolmannesta maasta saatettavaksi unionin markkinoille luonnonmukaisina tuotteina ja joiden on täytettävä asetuksen 2018/848 45 artiklassa asetetut edellytykset ja erityisesti yksi kolmesta kyseisen asetuksen 45 artiklan 1 kohdan b alakohdan i-iii alakohdassa säädetystä edellytyksestä. Nämä kolme edellytystä liittyvät seuraaviin tilanteisiin: tuodut tuotteet ovat kyseisen asetuksen II, III ja IV luvun sääntöjen mukaisia (i alakohdan tilanne); tuotuja tuotteita koskevat niiden alkuperämaassa sellaiset näitä sääntöjä vastaavat säännöt, jotka on tunnustettu vastaaviksi kauppasopimuksen nojalla (ii alakohdan tilanne) ja näiden sääntöjen vastaavuus on tunnustettu unionin yksipuolisella toimenpiteellä (iii alakohdan tilanne).
Näistä kolmesta edellytyksestä vain i alakohdan mukaisessa edellytyksessä vaaditaan, että tuodun tuotteen on oltava kyseisen asetuksen II, III ja IV luvun sääntöjen mukainen. Näin ollen tuote, joka vastaa asetuksen 2018/848 45 artiklan 1 kohdan b alakohdan iii alakohdassa tarkoitettua tilannetta, (
8
) voitaisiin saattaa unionin markkinoille luonnonmukaisena tuotteena, vaikka se ei ole kaikkien kyseisen asetuksen III luvussa tarkoitettujen tuotantosääntöjen mukainen, edellyttäen, että kyseessä on tuote, joka tulee sellaisesta kolmannesta maasta, jonka voimassa olevien tuotantosääntöjen unioni on katsonut vastaavan kyseisessä III luvussa vahvistettuja tuotantosääntöjä, ja joka on näiden sääntöjen mukainen. Unionin tuomioistuin tarkentaa, että asianomaisen kolmannen maan tuotantosääntöjen vastaavuuden käsite edellyttää sitä, että niillä pyritään sellaisiin tavoitteisiin ja noudatetaan sellaisia periaatteita, jotka ovat samoja, soveltamalla sääntöjä, joilla varmistetaan sama vaatimustenmukaisuuden taso kuin se, jota unionin lainsäädännössä edellytetään unionissa valmistetuilta tuotteilta. (
9
)
Asetuksen 2018/848 missään säännöksessä ei sitä vastoin sallita Euroopan unionin luonnonmukaisen tuotannon tunnuksen ja luonnonmukaiseen tuotantoon viittaavien ilmaisujen käyttöä tuotteissa, jotka tulevat vastaavuustarkoituksessa hyväksytystä kolmannesta maasta mutta jotka siitä huolimatta, että niitä voidaan tuoda unioniin kyseisen asetuksen 45 artiklan 1 kohdan b alakohdan iii alakohdan mukaisesti, eivät kuitenkaan ole kyseisessä asetuksessa säädettyjen tuotantosääntöjen mukaisia.
Tämän tulkinnan vahvistavat lisäksi asetuksen 2018/848 tavoitteet; kyseisellä asetuksella pyritään muun muassa säilyttämään kuluttajien luottamus luonnonmukaisiksi merkittyjä tuotteita kohtaan ilmoittamalla heille selvästi ja yksiselitteisesti siitä, että tuote, jossa on unionin luonnonmukaisen tuotannon tunnus tai luonnonmukaiseen tuotantoon viittavia ilmauksia, on täysin kaikkien tässä asetuksessa säädettyjen vaatimusten mukainen eikä pelkästään sitä vastaavien sääntöjen mukainen.
Jos Euroopan unionin luonnonmukaisen tuotannon tunnusta tai luonnonmukaiseen tuotantoon viittaavia ilmaisuja olisi mahdollista käyttää sekä tuotteissa, jotka on valmistettu unionissa tai kolmansissa maissa asetuksessa 2018/848 vahvistettujen tuotantosääntöjen mukaisesti, että tuotteissa, jotka on valmistettu kolmannessa maassa vain näitä tuotantosääntöjä vastaavien sääntöjen mukaisesti, kuluttaja ei voisi tietää, onko tuotu tuote kaikkien asetuksessa 2018/848 säädettyjen tuotantosääntöjen mukainen vai onko se vain sen kolmannen maan, josta se on tuotu, niiden tuotantosääntöjen mukainen, jotka vastaavat kyseisen asetuksen tuotantosääntöjä.
Kun tuotteessa käytetään Euroopan unionin luonnonmukaisen tuotannon tunnusta, kuluttajalle aiheutuvien epäselvyyksien välttämiseen ei riitä alkuperämerkintä, joka tuotteeseen on asetuksen 2018/848 32 artiklan 2 kohdan mukaan lisättävä ja jossa ilmoitetaan tuotteen raaka-aineen alkuperä ja tuotteen valmistuspaikka.
Kolmansien maiden kanssa käytävän kaupan edistämiseksi ja asetuksen 2018/848 45 artiklan 1 kohdan b alakohdan iii alakohdan – jossa Euroopan komissiolle annetaan toimivalta tunnustaa, että kolmannen maan säännöt vastaavat tämän asetuksen sääntöjä – tehokkaan vaikutuksen varmistamiseksi kyseisen säännöksen nojalla tuoduissa tuotteissa, joilla on pääsy unionin markkinoille luonnonmukaisina tuotteina, on kuitenkin voitava käyttää sen kolmannen maan luonnonmukaisen tuotannon tunnusta, josta ne tulevat, myös silloin kun tässä tunnuksessa on ilmaisuja, jotka ovat samanlaisia kuin kyseisen asetuksen 30 artiklan 1 kohdassa ja sen liitteessä IV tarkoitetut luonnonmukaiseen tuotantoon viittaavat ilmaisut.
(
1
)	Luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28.6.2007 annettu neuvoston asetus (EY) N:o 834/2007 (EUVL 2007, L 189, s. 1)
(
2
)	Luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta 5.9.2008 annettu komission asetus (EY) N:o 889/2008 (EUVL 2008, L 250, s. 1).
(
3
)	Vitamiinien ja kivennäisaineiden lisääminen jalostettuihin tuotteisiin, joissa on ilmaus ”luonnonmukainen”, on sovellettavien säännösten mukaan sallittua vain, jos lisääminen on lakisääteistä.
(
4
)	Käsiteltävässä asiassa asetuksen 2018/848 16 artiklan 1 kohta, luettuna yhdessä sen liitteessä II olevan IV osan 2.2.2 kohdan f alakohdan i alakohdan kanssa, jolla on pääasiallisesti korvattu asetuksen N:o 889/2008 27 artiklan 1 kohdan f alakohta.
(
5
)	Luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30.5.2018 annettu Euroopan parlamentin ja neuvoston asetus (EU) 2018/848 (EUVL 2018, L 150, s. 1).
(
6
)	Tässä asiassa asetuksen N:o 2018/848 30 artiklan 2 kohta ja 33 artiklan 1 kohta.
(
7
)	Näiden tuotteiden on noudatettava asetuksen 2018/848 liitteessä II olevassa IV osassa vahvistettuja yksityiskohtaisia tuotantosääntöjä ja kaikkia sen 16 artiklan 3 kohdassa tarkoitettuja täytäntöönpanosäädöksiä.
(
8
)	Ennakkoratkaisua pyytäneen tuomioistuimen tarkoittama tilanne on tämä.
(
9
)	Asetuksen N:o 2018/848 3 artiklan 64 alakohta.